钦定古今图书集成/明伦汇编/交谊典/第052卷 > 《小酒令》
## 钦定古今图书集成/明伦汇编/交谊典/第052卷 > 《小酒令》

秋宵赏月，忽轻云翳之，因为四声令曰：“云掩皓月。”以
羽觞飞巡。仍击缶四声为韵催之，一韵不叶者，罚一
觞，不成句者罚四之。座客可录者，有曰“天朗气烈”，曰
“秋爽兴发”，曰“蟾皎桂馥”，曰“风冷露洁”，曰“情美醉极。”盖
不许重出一字，故难之也。最后一妓名玉蟾者，曰“行
酒唱曲”，莫不大加称赏，以为用常言合调，不孤雅会，
“可谓俊姬也。”

座间举杜牧之诗“烟笼寒水月笼沙，夜泊秦淮近酒
家。商女不知亡国限，隔江犹唱《后庭花》”为令，余曰：“烟
笼寒水月笼原，夜泊秦淮近酒村。商女不知亡国恨，
隔江犹唱《谒金门》”有曰：“月笼坻，近酒司。”《玉交枝》有曰：
“月笼川，近酒船。”《鹧鸪天》有曰：“月笼汀近酒亭。”《柳梢青》
又：“月笼濠，近酒曹，月儿高。”此重一“月”字，故罚一觥。又：
《月笼洲近酒楼》，《楚天秋》余曰：“诸令皆佳，或于后主不
切耳。”乃终之曰：“烟笼寒水月笼沚，夜泊秦淮近酒市。
商女不知亡国悲，隔江犹唱朝天子。”众既赏余，而又
以仄调罚余。于是更歌曰：“烟笼寒水月笼津，夜泊秦
淮近酒邻。商女不知亡国恨，隔江犹唱彩楼春。”盖用
临春结绮楼之事也。而客之《玉交枝》独切玉树云。
杨大年有《闲忙令》云：“世上何人最号闲？司谏拂衣归
华山。世上何人最号忙？紫微失却张君房。”客与为令，
禁用故事，但以常言行之。或曰：“世上何人最号闲？顺
风顺水下平滩。世上何人最号忙？过关过坝抢头航。
或曰：‘世上何人最号闲？极品归家又有钱。世上何人
最号忙？参官溺急没处宽’。”众大笑。